Document ID: 32008R0428

KOMISIJAS REGULA (EK) Nr. 428/2008
(2008. gada 8. maijs),
kas nosaka intervences centrus labībai
(Kodificēta versija)
EIROPAS KOPIENU KOMISIJA,
ņemot vērā Eiropas kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1) un jo īpaši tās 6. pantu,
tā kā:
(1)
Komisijas 1993. gada 28. jūlija Regula (EEK) Nr. 2273/93 kas nosaka intervences centrus labībai (2) ir vairākas reizes būtiski grozīta (3). Skaidrības un praktisku iemeslu dēļ minētā regula ir jākodificē.
(2)
Lai nodrošinātu pienācīgu intervences sistēmas darbību, intervences centru izvēlē būtu jāņem vērā ģeogrāfiskā atrašanās vieta un noliktavu spēja uzglabāt vienkopus un tālāk izmantot ievērojamus labības daudzumus.
(3)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Intervences centriem, kā to nosaka Regulas (EK) Nr. 1784/2003 6. pants, jāatbilst šādiem nosacījumiem:
a)
tie atrodas reģionos ar attīstītu labības ražošanu, kas pastāvīgi vai ik pa laikam ievērojami pārsniedz vietējo pieprasījumu, ņemot vērā šā reģiona lauksaimniecības un tirgus struktūru;
b)
ir pieejamas apjomīgas noliktavu telpas;
c)
tiem ir īpaša nozīme kā preču tirgum Kopienas iekšienē un ārpus tās.
2. pants
1. No tiem centriem, kas atrodas šādos 1. panta a) punktā minētajos reģionos, vērā ņemami ir tikai tie, kuriem ir:
a)
noliktavu telpas ar tehniskām iekārtām, kas ļauj uzņemt, apstrādāt un nosūtīt pietiekami lielus labības daudzumus;
b)
transporta sakari, kas atvieglo labības uzņemšanu un, vēl būtiskāk, tālāku izmantošanu.
2. No tiem centriem, kas atbilst 1. panta b) vai c) punkta nosacījumiem, vērā ņemami ir tikai tie, kuru noliktavu telpas, tehniskās iekārtas un izdevīgā ģeogrāfiskā atrašanās vieta ļauj uzglabāt vienkopus un, vēl būtiskāk, tālāk izmantot ievērojumus un viendabīgus labības daudzumus.
3. pants
Regulu (EEK) Nr. 2273/93 atceļ.
Atsauces uz atcelto regulu uzskata par atsaucēm uz šo regulu un lasa saskaņā ar atbilstības tabulu, kas atrodas III pielikumā.
4. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 8. maijā

Labels: 3
17
18
15